ไปเดินเดอะมอลล์ ท่าพระ ก่อนกลับแวะซื้อขนมปังกลับไปฝากที่บ้าน ร้านขนมปังที่ห้างนี้มีหลายร้านนะ ปกติไม่ค่อยได้ซื้อร้านนี้ วันนี้อยากเปลี่ยนเมนูบ้างเลยลองซื้อขนมปังของร้าน Breadtalk มาทานดู เลือกมา 3 ชิ้น ชิ้นแรก Baguette (mini) 18 บ. ปกติที่บ้านชอบทานบาแกตต์กัน อยากซื้อชิ้นใหญ่แต่หิ้วไม่สะดวก เลยซื้อชิ้นเล็กก็พอ เนื้อขนมปังเหนียว แน่นตามสไตล์บาแกตต์ เอาไว้ทานคู่กับกาแฟร้อน ๆ อร่อยดีค่ะ ราคาก็ไม่แพง
ชิ้นที่ 2 Veggi Spring Roll 32 บ. ชิ้นนี้ซื้อเพราะหน้าตาแปลกดี อยากรู้ว่าเป็นยังไง ด้านนอกเป็นแป้งบาง ๆ ด้านในก็เป็นขนมปังนี่แหละ ไส้เป็นไส้ผักอารมณ์ประมาณซาลาเปาไส้ผักแบบนั้น ทานแล้วชอบแป้งด้านนอกนะ ตัวขนมปังด้านในก็โอเค แต่ไม่ค่อยชอบไส้ประมาณนี้
ชิ้นสุดท้ายหน้าตาประหลาด ๆ เหมือนอุนจิอีกละ 555 Japanese Golden Potato 42 บ. ชิ้นเล็กสุดแพงสุดเลย แต่ก็อร่อยสุดด้วยนะ ด้วยความชอบทานมันญี่ปุ่นอยู่แล้ว เห็นชิ้นนี้เลยหยิบ ตอนแรกเข้าใจว่าเอามันญี่ปุ่นมาบดนวดผสมไปในขนมปัง แต่จริง ๆ แล้วมีไส้มันบดอยู่ด้านในด้วยจ้า (ไม่ทันได้ถ่ายรูปกินหมดไวมาก 55) 
สรุปโดยรวม ขนมปังร้านนี้ก็โอเคนะ ยังมีอีกหลายเมนูแปลก ๆ ไม่เคยเห็นที่ร้านไหนด้วย ใครไม่เคยลอง ลองแวะไปชิมดูจ้า